**VOLONTERSKI PROGRAM „Pomoć u učenju“**

Udruga CarpeDiem u sklopu projekta Lokalni volonterski centar „VolonterKA“ organizira pomoć u učenju za učenike osnovnih škola. Ovaj volonterski program uspješno se provodi već 5 godina u Centru za mlade u Grabriku, ali do sada ga je provodila udruga Slobodna škola koja nastavlja s provođenjem programa u Plaškom.

Pomoć u učenju pružaju nastavnici i profesori te studenti i drugi građani na volonterskoj osnovi. Iako je program prvenstveno namijenjen učenicima iz socijalno i materijalno ugroženih obitelji, u program će se moći uključiti svi učenici koji imaju poteškoća u savladavanju nastavnog gradiva. **Program pomoći u učenju započet će 12.10.2015. Program će se odvijati u prostorijama udruge Slobodna škola u Saborčanskoj bb u Plaškom u popodnevnim satima dva puta tjedno.**

Molimo vas da o ovom programu obavijestite roditelje i učenike vaše škole te da obavijest o istom koju vam dostavljamo zajedno s ovim dopisom stavite na oglasnu ploču u vašoj ustanovi. Naglašavamo potrebu kontinuiranog rada s učenicima te vas molimo da to naglasite roditeljima. Iz iskustva znamo da većina dolazi zadnjih mjesec dana prije kraja nastavne godine kada se i ne može puno učiniti. Ukoliko želite možemo doći u školu te ukratko prezentirati program, dosadašnja iskustva i rezultate te, ako je potrebno, detaljnije objasniti provedbu programa.

**Poziv za volontere** (nastavnike i profesore)

**Zašto se uključiti u volonterski program „Pomoć u učenju“?**

Svatko od nas ima najrazličitija znanja, iskustva, vještine... neovisno o dobi, spolu i obrazovanju. Svi mi, u svakom trenutku, imamo puno toga dobroga dati i primiti. Upravo taj proces davanja i primanja jača nas kao osobe, potiče na učenje i daje samopouzdanje, a cijeli proces jača lokalnu zajednicu i pokreće razvoj društvenog kapitala.

Šta dobivate volontiranjem?

Volontiranjem se razvijanju različite kompetencije neovisno o dobi volontera, poput iskustva, novih znanja i vještina, osjećaja korisnosti, novih prijateljstava, poznanstava, kontakata, osobnog rasta, referenci pri zapošljavanju, prilika za „popravljanje“ stvari koje ne funkcioniraju u našoj lokalnoj zajednici i šire, itd...

**Zašto ljudi volontiraju?**

* da bi ispunili vrijeme
* da bi netko koga vole od toga imao koristi
* da bi bili primjer drugima
* da bi upoznali ljude
* da bi se zabavili
* da bi usavršili određene vještine
* jer su ih zamolili
* da bi bili nosioci društvenih promjena
* da bi pokazali da im je stalo
* da bi uštedjeli novac
* da bi bili izvan kuće
* da bi postali dio grupe
* da bi bili uočljivi
* da bi bili korisni
* da bi bili sretni
* da bi izrazili svoja uvjerenja
* zbog tradicije
* da bi izbjegli usamljenost
* zbog interesa
* da bi stekli nova iskustva
* zbog mogućeg zaposlenja
* da bi se osjećali uspješnima
* zato jer svi prijatelji volontiraju
* zbog određenog osobnog problema
* da bi bili humani
* da bi iskazali svoju nesebičnost...

Ovo je samo dio odgovora koje su dali naši volonteri.

Svaka osoba koja redovito volontira (barem jedan sat tjedno) duže od 3 mjeseca, prema Zakonu o volonterstvu (NN 22/13), može dobiti Potvrdu o kompetencijama stečenim kroz volontiranje koju izdaje organizator volontiranja, u ovom slučaju udruga Slobodna škola.

Ukoliko ste zainteresirani za volontiranje u programu pomoći u učenju molimo vas da nam se javite na 0989776437.

Udrga Slobodna škola je lokalni organizator volontiranja u Plaškom. Od nas možete dobiti sve potrebne informacije o volontiranju, gdje i kako možete volontirati u Plaškom, ali i šire. Aktivnosti programa pomoći u učenju provode se u sklopu projekta LVC VolonterKA koje financira Ministarstvo socijalne politike i mladih te Grad Karlovac.

Dragana Bolješić-Knežević, prof.